הכרת הטוב כיסוד האמונה ומקור הברכה

שמחתי לראות שהרב בן נון קיבל בהבנה ואף בסיפוק את דבריי, אלא שבכל זאת הוא לא דייק בנקודה מאד מרכזית בדבריי, שהרי הוא כותב "רק ההבחנה של הרב זייני בין הרגש הטבעי, לבין הכרת כבוד ה' ורוממותו, תמוהה מאד בעיניי – את הרגש הטבעי נטע בנו בורא העולם ויוצר האדם (ולא פרויד ותלמידיו), ולכן גם הכרת כבוד ה' ורוממותו צומחת מן הרגש הטבעי, ו"כל הנהנה מן העולם הזה בלא ברכה, כאילו מעל [בקודשי שמים]" (ברכות לה.). ואני בעוניי חיפשתי היכן הזכרתי בכלל במאמרי את "הכרת כבוד ה' ורוממותו", וכל שכן רעיון לפיו חובת הברכה היא מפאת הכרה ברוממות זו, ולא עלה בידי. אני מקווה שלא פורסם נוסח אחר מדבריי באתר.

אך לגופו של עניין, לא ירד הרב בן נון לסוף דעתי. מי שאינו מחשיב את הרגש האנושי – לפחות הרגש הטהור והבריא - איננו אדם, אלא או חיה טורפת מגן החיות הגרמני (מניטשה והיידגר ועד חיילי הוואפן-ס.ס.), או מוצר טכנולוגי העובד בחברת היי-טק. הויכוח איננו על מעמדו וחשיבותו של הרגש, אלא על סיבתה וטעמה של חובת ברכה בעקבות התרגשות זו או אחרת.

ובכן, כל בר בי רב דחד יומא יודע שפרט לברכת המזון, כל הברכות הינן תקנות חז"ל, שנקבעו דוקא עפ"י המאמר שרק חלקו צוטט על ידי הרב בן נון. דברי חז"ל השלמים הם אלו (בתרגום לעברית): "שנו חכמים: אסור לו לאדם שיהנה מן העולם הזה בלא ברכה, וכל הנהנה מן העולם הזה בלא ברכה מעל. מה תקנתו? ילך אצל חכם. ילך אצל חכם?! מה הוא כבר יעשה? הרי עשה כבר את האיסור! אלא אמר רבא, ילך אצל חכם מלכתחילה וילמדנו ברכות, כדי שלא יבא לידי מעילה. אמר רב יהודה אמר שמואל: כל הנהנה מן העולם הזה בלא ברכה כאילו נהנה מקדשי שמים, וכתיב: לה' הארץ ומלואה. רבי לוי הראה סתירה בין שני מקורות: כתוב 'לה' הארץ ומלואה', ולעומת זאת כתוב: 'השמים שמים לה' והארץ נתן לבני אדם'! ואין זו סתירה: כאן קודם ברכה, כאן לאחר ברכה" (ברכות לה.-לה:). אם כן, חובת הברכה היא מפאת הנאתנו מעולם השייך להקב"ה והמטיב לנו בכל מכל כל, ולא מפאת התרגשותנו, וזה מה שציינתי במאמרי הקודם.

ופעם נוספת הרב בן נון עורך רשימה של מצבים המחייבים ברכה, שהם ויותר מהם מנויים במשנה שלמה במסכת ברכות: "משנה. הרואה מקום שנעשו בו נסים לישראל, אומר: ברוך שעשה נסים לאבותינו במקום הזה. מקום שנעקרה ממנו עבודה זרה, אומר: ברוך שעקר עבודה זרה מארצנו. על הזיקין (כוכבי שביט), ועל הזועות (רעידות אדמה), ועל הרעמים, ועל הרוחות, ועל הברקים אומר: ברוך שכחו וגבורתו מלא עולם. על ההרים ועל הגבעות, ועל הימים, ועל הנהרות, ועל המדברות אומר: ברוך עושה בראשית. רבי יהודה אומר: הרואה את הים הגדול אומר: ברוך שעשה את הים הגדול, בזמן שרואהו לפרקים. על הגשמים, ועל בשורות טובות, אומר ברוך הטוב והמטיב. על בשורות רעות, אומר ברוך דיין האמת. בנה בית חדש וקנה כלים חדשים, אומר ברוך שהחיינו וקיימנו והגיענו לזמן הזה. מברך על הרעה מעין על הטובה, ועל הטובה מעין על הרעה". אלא שהרב בן נון לא נתן את דעתו לכמה היבטים מרכזיים. ראשית, רשימה זו כוללת מצבים בהם הברכה אינה פועל יוצא של התרגשות משמחת, אלא של מאורעות של צער וסבל (זיקין, בפרט כשהם פוגעים בקרבתנו, רעידות אדמה, פטירת קרוב ועוד). יתירה מזו: הלא כאשר התלמוד שאל מנין אנו יודעים שעלינו לברך על הנסים, הוא השיב שלמדנו זאת מיתרו שאמר "ויאמר יתרו ברוך ה' אשר הציל אתכם", אך ביחס לשאר הברכות לא שאל התלמוד מדוע, משום שגם שאר הברכות מתבקשות בדיוק מאותה סיבה: הודאה לה', לא בגלל רוממות או רוממות כבוד, אלא בגלל הטובה. עד כדי כך שקבעו חז"ל: "חייב אדם לברך על הרעה כשם שהוא מברך על הטובה". בכוונת הדברים הסביר רבא שאין הכוונה שנברך ברכות זהות על הרעות והטובות, אלא שחובתנו לקבל את הצער הזה בשמחה. ורבי לוי הוסיף שפסוק מפורש הוא בתהלים: "חסד ומשפט אשירה, לך ה' אזמרה – אם חסד אשירה, ואם משפט אשירה", קרי: הברכה מתייחסת להנהגת ה' בעולם, לא להתרגשות האנושית האנוכית המכונסת בעצמה בלבד, ללא יחס נכון לה' ולהנהגתו.

באשר לברכות על הים הגדול ועוד, שבגינן הרב בן נון מדגיש בעקבות השולחן ערוך, שהן מתייחסות גם (או שמא רק, לדעתו?) לא"י, בוודאי לא אחלוק על הרב בן נון בכל הנוגע לאהבת א"י. מלחמות החורמה שניהלתי נגד ממשיכי חטא המרגלים בהסכמי אוסלו, מעידות די והותר שקדושת ארצנו היא כתר לראשינו. ובכל זאת, בנקודה זו, האמת היא מרחיקת לכת, אף יותר ממה שכתב הרב בן נון, ולכן אלך פעם נוספת בעקבות קדמונים אף נגד השולחן ערוך, שצמצם ברכות אלה לנהרות מסויימים. שהרי רבנו סעדיה גאון קבע שברכות מתחייבות על טבע יפה ומרומם בכל מקום שפלאי הטבע מתגלים, בכל כדור הארץ וכל שכן בארץ קודשנו (הים הגדול אינו אלא אוסף כל הימים שבכל העולם שהם מחוברים, בניגוד לימות הסגורות), וכפי שקבע: "על הים הגדול מברכים שעשה את הים הגדול, וכל הנהרות כמו נילוס פרת וחידקל עושה בראשית, ומקומות שבהם עשה ה' נסים לאבותינו גם כן בשלשה אופנים: מקום שהיתה בו ישועה לכל האומה, כגון מקום קריעת ים סוף והירדן וחומת יריחו וכיוצא בהם מברכים", אולם הכל אצלו במסגרת ניסי ה' בעולם ובהיסטוריה. בדומה לכך, כותב רבי חסדאי קרשקש בספרו 'אור ה'' שמי שאינו מצליח לזהות שמאחורי כל הטבע מסתתר נס, הרי הוא ילד שלא התבגר. חבל רק שמפלי הניאגרה אינם נמצאים בארץ קודשנו - זה היה מונע מרבים להשתקע בטומאת ארץ העמים. [אין אנו באים לחלוק על מרן מדעתנו, אבל דברי רבנו סעדיה לא הגיעו לידיעת מרן, אז במקרה כזה הם קובעים יותר, ואכמ"ל.]

על כל פנים, כפי שהבהיר ר"ח מוולוזין ב'נפש החיים', הברכה איננה הודאה בלבד. היא הרבה מעבר לכך, כי היא גם הזמנת הוספת שפע א-להי בעולם. כלומר בברכנו את ה' בשעת הנאתנו, אין אנו רק מודים, אלא אף מבקשים ומזמינים עתיד מבורך עוד יותר, וההתרגשות איננה אלא אות מהקב"ה המודיע לנו על טובתו. לכן הרגש היקר כל כך אינו יצירה אנושית פיזיולוגית, אלא הוא צל צילה של התגלות א-להית. ואם כן, אם הרב בן נון ייתן את דעתו לכך, הוא רק ישמח שבדבריי הוספתי ואף העצמתי את נוכחות ה' בעולם מחולן.